Diari Oficial de la Generalitat Valenciana


Sumari del DOGV 3902, del 21-12-2000 (2000/10247)

ORDRE de 30 de novembre de 2000, de la Conselleria de Cultura i Educació, per la qual establix el procediment que cal seguir per a sol·licitar l'accés al règim de concerts previstos en la Llei Orgànica 8/1985, de 3 de juliol, a la Comunitat Valenciana, o la renovació, pròrroga o modificació d'estos.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/11/30/(2)/dof/vci/html**

### Dades del document

Número de DOGV
:   3902

Data del DOGV
:   21-12-2000

Secció del DOGV
:   I. DISPOSICIONS GENERALS

Número del document
:   2000/10902


Data del document
:   30-11-2000

Organisme emissor
:   Conselleria de Cultura i Educació

Tipus de document
:   Ordre

Correcció d'errades

Anàlisi jurídica

 Descriptors 

:   * legislació
    * ensenyament gratuït
    * ensenyament privat
    * centre d'ensenyament

ORDRE de 30 de novembre de 2000, de la Conselleria de Cultura i Educació, per la qual establix el procediment que cal seguir per a sol·licitar l'accés al règim de concerts previstos en la Llei Orgànica 8/1985, de 3 de juliol, a la Comunitat Valenciana, o la renovació, pròrroga o modificació d'estos. [2000/10757]
  
La Llei Orgànica 8/1985, de 3 de juliol, reguladora del Dret a l'Educació preveu en el seu articulat la coexistència d'una xarxa dual de centres docents, distingint-hi, d'una banda, els centres privats que funcionen en règim de mercat, mitjançant un preu, i de l'altra, el centres finançats amb fons públics, que comprenen els centres privats concertats i els centres de titularitat pública.
  
Esta ordre va dirigida als centres privats que vulguen acollir-se al règim de concerts educatius, i fa referència tant a aquells centres que ja s'hi han acollits com a aquells que pretenen incorporar-s'hi.
  
Atés que el termini de vigència de quatre anys establit per l'Ordre de 23 de desembre de 1996, de la Conselleria de Cultura, Educació i Ciència, per la qual es dicta el procediment sobre concerts educatius a la Comunitat Valenciana, conclou en acabar el curs acadèmic 2000/2001, es fa necessari fixar les instruccions de procediment per al nou període que s'indica. Instruccions que si bé en gran part són semblants a les anteriors, intenten introduir-n'hi modificacions d'acord amb l'experiència adquirida, i tancar el període transitori obert per la implantació progressiva de la nova ordenació educativa aprovada en la Llei Orgànica d'Ordenació General del Sistema Educatiu, tot això dins del que preceptua la mencionada Llei Orgànica Reguladora del Dret a l'Educació i el Reial Decret 2.377/1985, de 18 de desembre, pel qual s'aprova el Reglament de Normes Bàsiques sobre Concerts Educatius.
  
Finalment, en l'àmbit de regulació d'esta ordre també s'establix el procediment de modificació de concerts que s'hi subscriguen. Esta possibilitat és reconeguda, mitjançant el citat Reglament de Normes Bàsiques sobre Concerts Educatius, tant a la titularitat del centre com a l'administració, segons les alteracions que es produïsquen als centres.
  
Per raó de tot això, d'acord amb el que preveu l'article 7 del Reial Decret 2.377/1985, de 18 de desembre, i fent ús de les atribucions que em conferix la Llei de Govern Valencià,
  
ORDENE
  
I. De la renovació dels concerts educatius
  
Primer
  
Els centres docents privats que, d'acord amb el que preveu la Llei Orgànica reguladora del Dret a l'Educació i el Reglament de Normes Bàsiques sobre Concerts Educatius, vulguen renovar el concert educatiu que actualment tenen subscrit amb l'administració educativa, ho hauran de sol·licitar a la Conselleria de Cultura i Educació.
  
Els concerts educatius actualment vigents, subscrits per centres que no en sol·liciten la renovació en el termini assenyalat, o que esta siga denegada, s'extingiran automàticament en finalitzar este curs acadèmic 2000/01.
  
Segon
  
Els concerts educatius s'hauran de renovar quan el centre en tinga l'autorització definitiva, quan complisca els requisits que en determinaren l'aprovació i quan hi haja consignacions pressupostàries suficients. En cas de no haver suficient quantia pressupostada per tal d'atendre totes les sol·licituds, s'hi haurà d'aplicar els criteris de preferència a què es referix l'article 48.3 de la Llei Orgànica 8/1985, de 3 de juliol.
  
Tercer
  
Les sol·licituds s'hauran de presentar preferentment davant la direcció territorial de Cultura i Educació en l'àmbit territorial de la qual es troben situats els centres docents, durant el mes de gener anterior al curs en què han de renovar-se els concerts.
  
Les sol·licituds les hauran de subscriure les persones que figuren en el Registre de Centres Docents de la Comunitat Valenciana com a titulars dels respectius centres docents. En el cas de persones jurídiques, la sol·licitud haurà de ser firmada per qui en detinga la representació legal.
  
En la sol·licitud caldrà indicar si es vol renovar un concert de règim general per als ensenyaments obligatoris d'Educació Primària, Educació Secundària Obligatòria i/o d'Educació Especial, o un concert de règim singular per als ensenyaments no obligatoris d'Educació Infantil/Preescolar, per als de Batxillerat o per als de Formació Professional.
  
Les mencionades sol·licituds han d'ajustar-se als models que s'inclouen com a annex en esta ordre, i s'hi haurà d'indicar aquelles dades que es referisquen a la situació dels centres sol·licitants, com ara titularitat, nombre d'unitats en funcionament en el curs escolar vigent, i nombre d'unitats que se sol·liciten per al curs escolar 2001/02. Juntament amb la sol·licitud, s'hauran d'ajuntar-hi els documents següents:
  
a) Una breu memòria explicativa sobre les circumstàncies que donen preferència per a acollir-se al règim de concerts educatius, redactada en els termes que s'indiquen en l'article 21 del Reglament de Normes Bàsiques sobre Concerts Educatius.
  
b) Si el titular del centre és una cooperativa, s'haurà d'adjuntar-hi una còpia dels estatuts pels quals es regix, només si els mencionats estatuts hagueren patit cap variació des de l'última renovació de concerts.
  
De manera que quedaran exclosos de la presentanció de la memòria els centres que sol·liciten renovar un concert en règim singular per als ensenyaments no obligatoris.
  
Quart
  
Els directors territorials de Cultura i Educació corresponents, després de la verificació de les dades incloses en la sol·licitud i els documents que l'acompanyen i una vegada sol·licitada, de conformitat amb el que es disposa a l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'esmena de les deficiències que hi hagen sigut observades, demanaran informe de la Inspecció Educativa, el qual ha de quedar unit a l'expedient. Estos informes han de contindre les dades d'identificació del centre, informació de la situació d'escolarització del centre en qüestió, així com de la resta de centres finançats amb fons públics de la localitat o àrea d'influencia, experiències pedagògiques realitzades, activitats i servicis complementaris, sobretot pel que fa al nombre d'alumnes usuaris del transport escolar, instal·lacions del centre, i també de totes aquelles dades que es consideren interessants per a la valoració adequada de la sol·licitud.
  
Una vegada evacuats els informes de la Inspecció Educativa, els directors territorial de Cultura i Educació han d'elevar els expedients abans de l'1 de febrer de 2001, juntament amb el seu propi informe, a la Direcció General de Centres Docents, la qual, al seu torn, ha d'emetre informe sobre la sol·licitud i formular davant el conseller de Cultura i Educació, la proposta d'aprovació o denegació de la renovació, després de l'audiència prèvia a l'interessat, en els supòsits en qué no coincida amb el qué se sol·licita.
  
Els directors territorials podran, en el moment d'emetre informe o en qualsevol altre moment posterior, però sempre abans de donar audiència a l'interessat, si esta és procedent, fer constar-hi aquelles circumstàncies que consideren d'interès per a la correcta resolució de la sol·licitud.
  
L'aprovació o denegació de la renovació dels concerts tindrà lloc abans del 15 d'abril de 2001. La mencionada resolució es notificarà als interessats i es publicarà en el Diari Oficial de la Generalitat Valenciana.
  
Quint
  
La denegació de la renovació ha de ser motivada i, si es dóna el cas, podrà acordar-se amb el titular la pròrroga del concert per un any només, sempre que el centre cobrisca necessitats urgents d'escolarització que no hi puguen ser ateses d'altra manera.
  
Sext
  
La renovació dels concerts s'ha d'acordar tenint en compte, bé a instància de part, bé d'ofici, les variacions que s'hagen pogut produir en els centres per raó d'alteració del nombre d'unitats o per altres circumstàncies individualitzades, la qual cosa podrà implicar que els concerts es renoven per igual, major o menor nombre d'unitats que el centre haguera concertat durant el curs 2000/2001.
  
En cap cas el nombre d'unitats concertades ha de ser superior al sol·licitat pel titular del centre ni al nombre d'unitats amb autorització de funcionament. Quan per les raons assenyalades en el paràgraf anterior les unitats per a les quals es va a renovar el concert educatiu siga inferior a les sol·licitades per la titularitat, es concedirà tràmit d'audiència.
  
Sèptim
  
Els concerts educatius la renovació dels quals s'acorde ha de tindre una durada de quatre anys, a partir del curs acadèmic 2001/2002, i s'han de formalitzar abans del 15 de maig de 2001, en el corresponent document administratiu, d'acord amb el que preveu l'article 25 del Reglament de Normes Bàsiques sobre Concerts Educatius, això sense perjudici de les modificacions que es puguen acordar o que es determinen per la implantació de la nova ordenació del sistema educatiu segons el calendari establit.
  
II. De la pròrroga dels concerts educatius
  
Octau
  
Els centres docents privats amb autorització provisional o condicionada que hagen subscrit concerts la vigència dels quals dura exclusivament un curs escolar i no hagen obtingut l'autorització definitiva, podran sol·licitar la pròrroga del concert educatiu per un any més.
  
Estos centres han de sol·licitar-ne la pròrroga durant el mes de gener de l'any en què finalitze la vigència del concert que hagen subscrit.
  
El procediment que cal seguir en la tramitació de les sol·licituds de pròrroga dels concerts és idèntic al que està regulat en l'epígraf I, apartats de l'1 al 7 d'esta ordre.
  
Els concerts subscrits amb centres que tinguen autorizació provisional o condicionada només podran prorrogar-se quan hi haja necessitats urgents d'escolarització que no puguen atendre's de cap altra manera, d'acord amb el límit temporal fixat en el Reial Decret 986/1991, modificat pel Reial Decret 1.487/94, pel qual s'aprova el calendari d'implantació de la nova ordenació del sistema educatiu.
  
La formalització dels concerts educatius la pròrroga dels quals siga acordada s'ha de fer en els models de documents administratius corresponents, aprovats per Ordre de la Conselleria de Cultura i Educació.
  
En el cas que el centre n'obtinga l'autorització definitiva es procedirà a la renovació del concert, si és procedent, d'acord amb el que es disposa en el capítol I d'esta ordre.
  
III. De la incorporació al règim de concerts educatius
  
III.A. Dels centres privats ja existents
  
Nové
  
Els centres docents privats que impartisquen ensenyaments obligatoris i que, tot i no ser de nova creació i havent obtingut l'autorització de funcionament com a mínim cinc anys abans vulguen incorporar-se al règim de concerts educatius, ho han de sol·licitar a la Conselleria de Cultura i Educació durant el mes de gener anterior al començament del curs en què vulguen incorporar-s'hi. Independentment del curs en què comence a tindre vigència el concert educatiu, la seua durada no serà superior a l'acabament del curs acadèmic 2004/2005, sense perjudici de la seua renovació en els termes previstos en el Reglament de Normes Bàsiques sobre Concerts Educatius.
  
Estos centres han d'aportar, juntament a la sol·licitud, la documentació exigida en l'apartat tercer d'esta ordre.
  
Deu
  
Tindran preferència per a acollir-se al règim de concerts els centres a què es referix l'article 48.3 de la Llei Orgànica 8/1985, de 3 de juliol, i, en igualtat de condicions, aquells centres que, en règim de cooperativa, porten a cap alguna o algunes de les finalitats previstes en el mencionat article.
  
Onze
  
La sol·licitud, acompanyada per la documentació referida en el punt tercer, s'ha de presentar davant la direcció territorial de Cultura i Educació de l'àmbit territorial del centre i ajustar-se als models inclosos en l'annex d'esta ordre.
  
Les sol·licituds les han de subscriure els qui figuren en el Registre de Centres Docents de la Comunitat Valenciana com a titulars i, en cas que la titularitat corresponga a una persona jurídica, la sol·licitud ha de firmar-la qui en detinga la representació legal. Els centres en règim de cooperativa caldrà que hi annexen, a més, una declaració jurada firmada pel representant, on manifesten que els estatuts no contenen clàusules que impedisquen el compliment de les obligacions pròpies dels centres acollits al règim de concerts educatius.A esta declaració s'ha d'afegir una còpia dels estatuts de la cooperativa.
  
Dotze
  
Els/Les directors/es territorials de Cultura i Educació, després de la verificació de les dades contingudes en esta i en la documentació adjunta i, si escau, de l'esmena de les deficiències per part del titular, han de sol·solicitar un informe de la Inspecció Educativa en què es preveja, entre d'altres aspectes que es considere convenients, el que assenyala l'apartat quart d'esta ordre.
  
Tretze
  
Les direccions territorials de Cultura i Educació sotmetran les sol·licituds presentades amb la seua documentació, davant les comissions territorials de concerts educatius, després de verificar les dades incloses en les sol·licituds i en la documentació adjunta.
  
Catorze
  
Les comissions territorials de concerts educatius s'han de constituir en cada direcció territorial abans del 15 de febrer de cada any i estaran integrades pels membres següents:
  
President: El/La director/a territorial de Cultura i Educació.
  
Vocals: Quatre membres de l'administració educativa, designats pel director/a territorial de Cultura i Educació.
  
- Quatre representants dels pares d'alumnes elegits per les confederacions o federacions d'associacions de pares d'alumnes legalment constituïdes més representatives en l'àmbit provincial.
  
- Quatre representants dels ajuntaments que determine el director territorial de Cultura i Educació, entre aquells on s'impartirà l'ensenyament dels concerts educatius, amb la major extensió.
  
- Tres representants dels titulars de centres docents privats, designats per les organitzacions empresarials més representatives en el sector, en l'àmbit provincial. Si la designació no es produïa, es designaran els titulars de dos centres docents privats amb major nombre d'alumnes i el titular del centre amb menor nombre d'alumnes.
  
- Un representant dels centres docents privats, la titular dels quals ha de ser una cooperativa d'ensenyament, designat per les organitzacions que representen esta classe de centres.
  
- Quatre representants de professorat, designats per les organitzacions sindicals més representatives en l'àmbit provincial.
  
Secretari: El secretari de la Direcció Territorial de Cultura i Educació.
  
Quinze
  
Les comissions territorials han d'examinar les sol·licituds i les memòries presentades i formular les corresponents propostes, segons el que indica l'article 23.2 del Reglament de Normes Bàsiques sobre Concerts Educatius.
  
Les propostes s'han de presentar al/la director/a territorial de Cultura i Educació, abans de l'1 de febrer de l'any corresponent.
  
Setze
  
Els/Les directors/es territorials de Cultura i Educació han d'elevar totes estes actuacions, juntament amb el corresponent informe, a la Direcció General de Centres Docents abans de l'1 de febrer, la qual n'emetrà l'informe pertinent i, en formularà, després de l'audiència prèvia a la persona interessada, si és procedent, la corresponent proposta davant el/la conseller/a de Cultura i Educació.
  
L'aprovació o denegació de les sol·licituds d'incorporació al règim de concerts s'ha d'efectuar abans del 15 d'abril de l'any corresponent, s'ha de notificar als interessats i, tot seguit, es procedirà a la publicació en el Diari Oficial de la Generalitat Valenciana.
  
La formalització de nous concerts educatius s'ha de fer en el corresponent document administratiu, aprovat per Ordre de la Conselleria de Cultura i Educació, d'acord amb el que assenyala l'article 25 del Reglament de Normes Bàsiques sobre Concerts Educatius.
  
III.B. Dels centres de nova creació
  
Dèsset
  
Els titulars promotors de centres privats de nova creació que d'ara endavant hagen d'impartir els ensenyaments obligatoris i vulguen accedir, al seu moment, al règim de concerts educatius, han de reflectir en la sol·licitud d'inici de l'expedient d'autorització, a més de totes les dades establides amb caràcter general, la manifestació expressa de la voluntat d'acollir-se al règim de concerts.
  
La direcció territorial corresponent, després de la verificació i comprovació de les dades, ha d'elevar a la Direcció General de Centres Docents, juntament amb la sol·licitud d'obertura i funcionament, l'informe sobre la concurrència en el centre de les circumstàncies previstes en l'article 48.3 de la Llei Orgànica 8/1985, de 3 de juliol, Reguladora del Dret a l'Educació. Per això, també podrà sol·licitar, el seu torn, l' informe pertinent de la Inspecció Educativa.
  
Díhuit
  
Vista la documentació enviada, la Direcció General de Centres Docents resoldrà sobre si és procedent subscriure el conveni previst en la disposició addicional quinta de la Llei Orgànica Reguladora del Dret a l'Educació i en el capítol II del títol III del Reglament de Normes Bàsiques sobre Concerts Educatius. Esta resolució ha de ser notificada al titular del centre, el qual, en el termini de quinze dies, ha de proposar a la Conselleria de Cultura i Educació un conveni en el qual s'especifique:
  
a) Curs acadèmic a l'inici del qual està prevista la posada en funcionament del centre, i que ha de ser en tot cas posterior a la data de concessió de l'autorització.
  
b) Data d'inici de l'execució del concert i forma d'ampliació progressiva d'este.
  
c) Procediment per a la designació del director, que tindrà caràcter provisional fins a la constitució del consell escolar i que recaurà sobre un professor del centre d'acreditada experiència docent.
  
d) Sistema de provisió del professorat, d'acord amb els principis de publicitat, mèrit i capacitat.
  
e) Condicions i data per a la constitució del consell escolar.
  
Dèneu
  
Quant a la proposta de conveni, la Direcció General de Centres Docents n'emetrà l'informe corresponent i, si hi haguera acord amb allò proposat, l'elevarà al/la conseller/a de Cultura i Educació perquè siga aprovada. En el termini de 20 dies des de l'aprovació del conveni, este ha de ser formalitzat amb el corresponent document administratiu, que ha de ser subscrit pel titular promotor del centre i el/la director/a territorial corresponent.
  
Vint
  
En cas que no hi haja acord sobre el conveni proposat, la Direcció General de Centres Docents ha de notificar a l'interessat les raons de les discrepàncies, a fi que en el termini de deu dies es puga formular una nova proposta de conveni. En cas que hi persistisquen les raons del desacord, se n'ha de formular una proposta denegatòria davant el/la conseller/a de Cultura i Educació.
  
Vint-i-un
  
El conveni s'extingirà en cas que al centre se li denegue l'autorització de funcionament.
  
En cas d'incompliment del contingut del conveni per part del titular promotor, després de la incoació prèvia de l'expedient, l'òrgan que n'acordà l'aprovació l'haurà de resoldre.
  
Vint-i-dos
  
Una vegada obtinguda l'autorització de funcionament del centre, s'ha de formalitzar el concert educatiu en el document administratiu corresponent, d'acord amb el procediment aplicable, notificar-ne la resolució a la titularitat del centre i publicar-la en el Diari Oficial de la Generalitat Valenciana.
  
Vint-i-tres
  
El promotor, en el supòsit que és denegada la subscripció del conveni podrà prosseguir la tramitació de l'expedient d'autorització, segons el que preveu la norma que regula el procediment d'autorització de centres docents. Així mateix, una vegada obtinguda l'autorització, podrà sol·licitar-ne la incorporació al règim de concerts d'acord amb el que disposa esta ordre per als centres docents ja existents, sense que haja transcorregut el termini de cinc anys que exigix la disposició addicional quinta de la Llei Orgànica reguladora del Dret a l'Educació per a aquells centres de nova creació que, en el moment d'iniciar-se el procediment d'autorització administrativa no hagueren sol·licitat l'accés al règim de concerts.
  
IV. De la modificació dels concerts educatius
  
Vint-i-quatre
  
Abans de l'inici de cada curs acadèmic, les variacions que es puguen produir als centres concertats per alteració del nombre d'unitats o per altres circumstàncies individualitzades caldrà que siguen autoritzades prèviament per l'administració, després de la tramitació de l'expedient corresponent incoat a instància del titular del centre o d'ofici, amb la consegüent modificació del concert educatiu per tal d'adequar-lo a la variació produïda.
  
Les sol·licituds s'han de presentar durant el mes de gener anterior al curs en què s'haja de fer la modificació del concert davant les direccions territorials de Cultura i Educació, i adjuntar-hi la documentació acreditativa de la variació, que, juntament amb l'informe del/la director/a territorial corresponent s'haurà d'elevar a la Direcció General de Centres Docents, la qual formularà al/la conseller/a la proposta que hi pertoque. La resolució que en resulte es publicarà en el Diari Oficial de la Generalitat Valenciana i es notificarà a les persones interessades.
  
Si la modificació del concert s'inicia d'ofici, serà preceptiva l'audiència prèvia a la persona interessada.
  
En el document administratiu corresponent ha de constar un annex que reculla la modificació del concert acordada.
  
Vint-i-cinc
  
Quan la variació siga deguda a un canvi de la titularitat del centre o de les dades d'identificació d'este, prèviament autoritzat per l'administració, esta procedirà a la modificació del concert.
  
Esta modificació caldrà constatar-la en un annex del concert educatiu subscrit pel titular del centre i el/la director/a territorial de Cultura i Educació corresponent, que hi incloga la variació que s'haja acordat.
  
V. Disposicions Comunes
  
Vint-i-sis
  
Els centres concertats queden subjectes al control de caràcter financer que les disposicions vigents atribuïsquen a la Intervenció General de la Conselleria d'Economina i Hisenda de la Generalitat Valenciana i a la Inspecció Financera i Tributària del Ministeri d'Economia i Hisenda.
  
Vint-i-set
  
Els titulars dels centres privats beneficiaris d'una resolució totalment o parcialment estimatòria d'un expedient d'incorporació al règim de concerts educatius, o la seua pròrroga, renovació o modificació, han d'acreditar, amb caràcter previ a la firma del corresponent document administratiu amb la Conselleria de Cultura i Educació, que continuen mantenint la titularitat del centre i que es troben al corrent de les seues obligacions tributàries i davant la Seguretat Social.
  
1. La documentació a aportar que acredite l'existència de la persona física o jurídica i la circumstància del fet que esta siga la titular del centre docent ha de ser la següent:
  
1.1 Fotocòpia compulsada de la Targeta de Persones Jurídiques i Entitats en General, en què conste el codi d'identificació fiscal (CIF) de l'entitat. En cas que el titular siga una persona física, hi caldrà aportar fotocòpia compulsada del DNI.
  
1.2. Certificació actualitzada, amb un màxim d'antelació d'un mes respecte al moment de la presentació, de la Tresoreria General de la Seguretat Social acreditativa de la inscripció de l'empresa en la Seguretat Social, amb indicació del nombre de treballadors donats d'alta i en la qual han de coincidir les dades de l'empresa amb les del titular del centre docent.
  
2. La documentació per a efectuar l'acreditació relativa al fet que el titular del centre es troba al corrent de les seues obligacions tributàries i davant la Seguretat Social serà la que en cada moment establisca la Conselleria d'Economia, Hisenda i Ocupació fent ús de les seus competències. Així, i d'acord amb el que s'establix a l'Ordre de 30 de maig de 1996 de la Conselleria d'Economia i Hisenda, la documentació que s'ha de presentar amb eixa finalitat serà la següent:
  
2.1 Certificació actualitzada de l'administració de la Seguretat Social corresponent, acreditativa del fet que l'entitat titular es troba al corrent de les seues obligacions de Seguretat Social.
  
2.2. Certificació actualitzada de l'Agència Estatal d'Administració Tributària, acreditativa del fet que l'entitat titular es troba al corrent de les seues obligacions tributàries amb la hisenda estatal.
  
2.3 Certificació actualitzada de la Conselleria d'Economia, Hisenda i Ocupació de la Generalitat Valenciana, acreditativa del fet que l'entitat titular es troba al corrent de les seues obligacions tributàries amb la hisenda autonòmica valenciana.
  
2.4. Ùltim rebut de l'Impost sobre Activitats Econòmiques referent a l'epígraf corresponent a l'activitat d'ensenyament o, si no se'n disposa, el document d'alta en el citat impost i epígraf. En cas d'haver-ne sigut declarat exempt, hi caldrà aportar la resolució emesa per l'òrgan corresponent on es reconega la mencionada exempció.
  
Transcorregut un mes des de la notificació de l'ordre, per la qual s'estima totalment o parcialment la incorporació d'un centre al règim de concerts o la pròrroga, renovació o modificació del concert, sense haver presentat sense causa justificada l'anterior documentació, la titularitat del centre perdrà el dret a la subscripció del corresponent document administratiu de concert, sense perjudici que puga tornar a iniciar nou expedient en el temp i forma establits en la present ordre, per a qualsevol altre curs acadèmic posterior.
  
DISPOSICIONS ADDICIONALS
  
Primera
  
La renovació, si és procedent, dels concerts per part dels centres de nivells no obligatoris s'ha d'efectuar sempre mitjançant concerts singulars, d'acord amb el que s'establix en la disposició addicional tercera de la Llei Orgànica 8/1985, de 3 de juliol.
  
Segona
  
La Direcció Territorial de Cultura i Educació corresponent, a la vista de les dades d'escolarització, ha de fixar, si és procedent, per a cada localitat, la relació mitjana alumne/professor per unitat escolar a què es referix l'article 16 del Reglament de Normes Bàsiques sobre Concerts Educatius.
  
Tercera
  
Si els procediments regulats per esta ordre no foren resolts de manera expressa en els terminis assenyalats en cada cas, es podran entendre desestimades les sol·licituds que els iniciaren.
  
DISPOSICIONS TRANSITÒRIES
  
Primera
  
Els concerts educatius referits als ensenyaments que d'acord amb el calendari d'implantació de la nova ordenació del sistema educatiu s'extingixen abans de la finalització del període quadrianual indicat en l'apartat sèptim d'esta ordre, romandran vigents fins l'extinció dels ensenyaments indicats.
  
Segona
  
Els centres que, d'acord amb la disposició transitòria tercera de la Llei Orgànica 1/1990 (LOGSE), en la seua redacció modificada per la disposició final tercera de la Llei Orgànica 9/1995 (LOPEG), pogueren accedir al concert educatiu per a cicles formatius de grau mitjà i superior i/o Batxillerat, podran sol·licitar la transformació d'unitats concertades en nivells educatius no obligatoris dels ensenyaments que s'extingixen en unitats de les etapes abans esmentades.
  
Per a estos centres, el nombre d'unitats que s'hagen de concertar en els ensenyaments postobligatoris ha de tindre les següents limitacions simultànies:
  
- Centres de FPI y/o FPII que transformen la totalitat d'unitats a cicles formatius de grau mitjà i/o superior: el conjunt d'unitats presencials que s'hagen de concertar en cicles formatius autoritzats no podrà excedir el nombre d'unitats de FP que el centre haguera concertades al moment de la publicació de la LOGSE.
  
- Centres de FPII que transformen la totalitat o una part de les unitats de Batxillerat: el nombre d'unitats concertades d'este últim no podrà excedir el que el centre haguera concertat en FPII al moment de la publicació de la LOGSE.
  
- En tot cas, el nombre d'unitats d'ensenyaments postobligatoris que s'hagen de concertar a cada centre no podrà excedir el total d'unitats que entre FPI, FPII i BUP haguera concertat el centre al moment de la publicació de la LOGSE.
  
Estos expedients han de tramitar-se d'acord amb el que es disposa en el capítol III.A. d'esta ordre.
  
Tercera
  
D'acord amb el que es preveu en l'apartat 2 de la disposició addicional primera del Reial Decret 986/1991, de 14 de juny, afegit pel punt 24 del Reial Decret 173/1998, de 16 de febrer (BOE de 17 de febrer), les autoritzacions i concerts provisionals per al primer i segon cicle de l'ESO s'extingiran en acabar el curs 2001/2002.
  
Per esta raó, els centres que no hagen obtingut autorització definitiva per a impartir eixos ensenyaments podran sol·licitar una última pròrroga del concert durant el curs 2001/2002, exclusivament per a mantenir l'escolarització de l'alumnat de 2n d'ESO (en el cas d'autorització provisional del 1r cicle) o de 4t d'ESO (en els casos referits al 2n cicle).
  
DISPOSICIÓ DEROGATÒRIA
  
És derogada l'Ordre de 23 de desembre de 1996, de la Conselleria de Cultura, Educació i Ciència, per la qual s'establix el procediment que cal seguir per a sol·licitar l'accés al règim de concerts previstos en la Llei Orgànica 8/1985, de 3 de juliol, a la Comunitat Valenciana, o la renovació o modificació d'estos.
  
DISPOSICIONS FINALS
  
Primera
  
La Direcció General de Centres Docents podrà dictar les instruccions necessàries per a l'execució i el desenrotllament d'esta ordre.
  
Segunda
  
La present ordre entrarà en vigor el mateix dia que es publique en el Diari Oficial de la Generalitat Valenciana.
  
València, 30 de novembre de 2000
  
El conseller de Cultura i Educació


Còpia Permalink ELI